SANParke-hoof met spesiale verlof ná aantygingsFundisile Mketeni, uitvoerende hoof van SANparke, word onder meer van aanranding beskuldig. (Foto: SANparke-webtuiste) Die uitvoerende hoof van SANParke, Fundisile Mketeni, het ’n versoek om spesiale verlof ingedien nadat verskeie aanklagte van aanranding Vrydag by die Skukuza-polisie in die Krugerwildtuin teen hom aanhangig gemaak is. SANParke het in ’n verklaring bevestig dat Mketeni Dinsdag saam met drie ander mense, twee mans en ’n vrou, in die hof verskyn het. Die twee mans is ook werkers van SANParke. Al drie het op soortgelyke aanklagte as Mketeni verskyn. “Die raad beskou die aantygings in ’n baie ernstige lig en sal die reg sy gang laat gaan. Die raad sal egter ook ondersoek instel om te bepaal of die omstandighede rakende die aantygings tot enige onvanpaste of onwettige gedrag gelei het wat moontlik die indiensnemingsverhouding kan beïnvloed,” sê Joanne Yawitch, voorsitter van die SANParke-raad. Yawitch sê voorts dat Mketeni met spesiale verlof sal wees totdat die saak afgehandel is. Dr. Luthando Dziba, die besturende direkteur van bewaringsdienste, is intussen as waarnemende uitvoerende hoof aangestel.